《秋日雨后同朱笥河学士宋小岩洗马曹竹虚中允褚筠心侍读集汪持斋阁学邸舍时谈及邓尉山桂华之盛故有落句》
清代·韦谦恒

书局匆匆策马回，招要重到小蓬莱。半天雨势龙衔去，一片秋声雁带来。

桑落肯辞今日醉，桂华应傍故园开。吴中风景资谈柄，促坐浑忘漏点催。

作者简介：韦谦恒，字慎旃，号约轩，又号木翁，芜湖人。乾隆癸未一甲三名进士，授编修，官至贵州巡抚，降鸿胪寺少卿。有《传经堂诗钞》。